  Наталья Тетерина Туннэ, 13-тӥ шуркынмонэ, Ижкарысь Историяя, кылъя но литературая удмурт институтын истори тодосъя докторлэн, профессорлэн Кузьма Куликовлэн 80 арес тырмемезлы сӥзем сӥё-дано ужрад ортчиз. Тодмо удмурт тодосчиез ӟечкыланы Кун Думаысь депутат но истори тодосъя доктор Алексей Загребин, Удмуртиысь Кун Кенешлэн депутатэз но «Удмурт Кенеш» огазеяськонлэн тӧроез Татьяна Ишматова, Удмуртиысь лулчеберетъя но туризмъя министр Владимир Соловьёв, ӵош ужам эшъёсыз, дышетскисьёсыз но тодмоосыз люкаськизы. «Мон паймисько вал, кызьы одӥг адями котькытчы вуттэ но пӧртэм темаосты усьтэ. <…> Мыным возьматӥзы индоуткаос сярысь книга, мыным тунсыко потӥз, мон гуртын улӥсь бере, кыӵе ке кунсьӧр авторъёс мар ке гожтӥзы, дыр. Учкисько но — «К. И. Куликов». Мон ӧй оскы аслам синъёсылы, учкисько, зэмзэ но Кузьма Ивановичлэн ужез. Со монэ нош ик оскытӥз, адямилэн талантэз вань ке, со котькуд ӧръёсын вань», — вераз Владимир Соловьёв.  Кузьма Куликовлэсь ужъёссэ вераса, министр удмурт йӧскалык лулчеберетэз азинтонъя кык ӵектосъёсты пусйиз: Историяя но лулчеберетъя «Иднакар» музей-заповедникез но чеберлыко киужъёсъя центръёсты. Соос Удмуртиез быдэс дуннелы тодмо каро, шуиз Владимир Соловьёв. Тодосчи институтэ 1978-тӥ арын лыктӥз но со дырысен вань удысъёсты азинтыны тыршиз. Археологи ӧрын со «Иднакар» музей-заповедникез кылдытон бордын ужаз, кылтодосын — удмурт-ӟуч кыллюкамез поттон ужез радъяз, история удысын — «Удмуртилэсь историзэ» куинь томен дасяз но мукет. Кема дыр ӵоже Кузьма Куликовен артэ ужаз истори тодосъя доктор, профессор Маргарита Иванова.  Мон малпасько, Кузьма Иванович нырысь ик институтын быгатӥз радъяны со эскерон ужъёсты, соосты калык доры вуттыны. Со котькуд ужась азьын тыршиз усьтыны сыӵе кизили, кудӥз доры со мед вуоз Маргарита Иванова, истори тодосъя докторУжъёссэ сяна, люкаськемъёс юбилярлэсь капчи мылкыдзэ но шаплы сямзэ пусйизы. Котькудӥз сямен ик тодэ ваиз тодосчиен герӟаськем маскара учыръёсты. Кузьма Куликовен нырысетӥ пумиськонэз сярысь Алексей Загребин но вераз. 5–6 аресъем дыръяз со семьяеныз Вало шур доры шутэтскыны мынэм. Шӧдтэк шорысь шурлэн мукет палаз кинъёс ке вож «Ниваен» вуизы но сьӧлтэт куяны кутскизы. «Одӥг шур паласен одӥг горд (гожъясь Егор Загребин — ред.) мукет гордлы кесяськыны кутске. Анае юа атайлэсь, кин со? Со, пе, горд Кузьма. Кузьма Иванович Вало вамен уяса потӥз, атаен ӟыгыръяськыны кутскиз, милям тылскеммы доры лыктӥз. Собере ми Вало вамен Историяя, кылъя но литературая удмурт институтлэн тылскемез доры потӥм. Кин тодӥз, мон куке но отын ужало шуыса», — вераз Алексей Загребин. Тросэз ӟечкыласьёс пусйизы, та дыре кыӵе ке юанъёс кылдо ке, Кузьма Куликовлэн дӥсьтӥсь кылыз уг тырмы. Ваньзы тодосчилы юн тазалык сӥзизы но вуоно котырес лыдпусъёсаз тазьы ик пумиськыны осконзэс веразы. ВАТСАН Кузьма Иванович Куликов. Вордскиз Алнаш ёросысь Актэмыр гуртын 8-тӥ шуркынмонэ 1937-тӥ арын. Истори тодосъя доктор, профессор. Доктор диссертацизэ 1993-тӥ арын Екатеринбургын утиз. Тодосъя 300-лэсь трос ужъёс гожтӥз.  1963-тӥ арын Ижкарысь гурт возёсъя институтэз йылпумъяз; 1962-1978 аръёсы профсоюз сӧзнэтын но парти ёзэсъёсын ужаз; 1975-1978 аръёсы ЦК КПСС-лэн Мерлыко тодосъёсъя академилэн аспирантураяз дышетскиз; 1978-2007 аръёсы Историяя, кылъя но литературая институтэн кивалтӥз; 2007-тӥ арысен историяя ёзэтлэн тодосъя валтӥсь ӧнерчиез Дано нимъёсыз но данъетъёсыз: Удмурт Элькунысь но Росси Федерациысь тодос удысысь дано ужась, Удмурт Элькунлэн кун премиезлэн, Кузебай Герд нимо йӧскалык премилэн лауреатэз, «Россиысь тодосъя академилэн Урал ёзэтэзлэн дано ветеранэз». «За доблестный труд. В ознаменование 100-летия со дня рождения В. И. Ленина» медален, «Знак почёта» орденэн, Эшъясько» орденэн, Трокай Борисов нимо медален пусъемын.  Тегъёс: Дышетон Ижкар Удмуртия история лыдпусъёс  